Berigtigelse til Kommissionens forordning (EF) nr. 1763/2001 af 6. september 2001 om ændring af forordning (EF) nr. 1750/1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

(De Europæiske Fællesskabers Tidende L 239 af 7. september 2001)

Følgende tekst ophæver og erstatter forordning (EF) nr. 1763/2001 på side 10 til 12 i EFT L 239 af 7. september 2001.

"KOMMISSIONENS FORORDNING (EF) Nr. 1763/2001

af 6. september 2001

om ændring af forordning (EF) nr. 1750/1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1), særlig artikel 34 og 50, og

ud fra følgende betragtninger:

(1) Det har i løbet af det første år for anvendelsen af bestemmelserne vedrørende udvikling af landdistrikterne vist sig, at visse bestemmelser i Kommissionens forordning (EF) nr. 1750/1999(2), senest ændret ved forordning (EF) nr. 672/2001(3), ikke har gjort det muligt at behandle alle de situationer, der kan opstå.

(2) Der kan efter artikel 8 i forordning (EF) nr. 1257/1999 ydes støtte for at lette unge landbrugeres etablering. For at denne støtte reelt kan være et incitament for de unge til at etablere sig med en landbrugsbedrift, er det nødvendigt, at beslutningen om at yde støtten træffes på et tidspunkt, der ligger meget nært op af den faktiske etablering. For at denne nye forpligtelse kan blive iværksat af medlemsstaterne, bør anvendelsesdatoen udskydes indtil den 1. januar 2002.

(3) Visse medlemsstaters programmeringsdokumenter, som er godkendt af Kommissionen, indeholder bestemmelser, der gør det muligt at yde støtte i forbindelse med unge landbrugeres etablering, når etableringen er sket nogle år inden, beslutningen om ydelsen af støtten blev truffet. I betragtning af den nye frist, der er indført for den individuelle beslutning med virkning fra den 1. januar 2002, skal de medlemsstater, der ønsker at yde støtte til sådanne etableringer, som har fundet sted inden iværksættelsen af den nye forpligtelse, træffe de nødvendige foranstaltninger inden udgangen af 2002.

(4) Af budgetmæssige eller administrative årsager i forbindelse med den gamle programmeringsperiodes afslutning og den nye periodes påbegyndelse har nogle unge landbrugere, der blev etableret i 1999, 2000 eller 2001, endnu ikke modtaget etableringsstøtte. Medlemsstaterne bør have tilladelse til at træffe de foranstaltninger, der er nødvendige for at kunne yde en sådan støtte inden udgangen af 2001 eller i givet fald senest 12 måneder efter etableringen, og til at indtage en fleksibel holdning til overholdelsen af alderskravet for unge landbrugere.

(5) Ifølge artikel 16 i forordning (EF) nr. 1257/1999 kan landbrugere modtage støtte i form af betalinger til udligning af omkostninger og indkomsttab, der opstår i områder med miljørestriktioner, fordi den landbrugsmæssige udnyttelse er begrænset som følge af Fællesskabets miljøbestemmelser. Formålet med Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(4), er at nedbringe vandforurening forårsaget eller fremkaldt af nitrater, der stammer fra landbruget, og at forebygge yderligere forurening af denne art. Der bør under overholdelse af princippet i traktatens artikel 174, stk. 2, om, at forureneren betaler, ikke gives støtte til udligning af omkostninger og indkomsttab, som skyldes anvendelsen af de i direktiv 91/676/EØF fastsatte begrænsninger; anvendelsesområdet for artikel 16 i forordning (EF) nr. 1257/1999 bør derfor ikke omfatte nævnte direktiv.

(6) Det er fastsat i artikel 39, stk. 1, i forordning (EF) nr. 1750/1999, at for hver medlemsstat finansieres de for et regnskabsår anmeldte udgifter højst op til de beløb, der er meddelt Kommissionen i henhold til artikel 37, stk. 1, litra b), og som er dækket af de bevillinger, der er opført på budgettet for det pågældende regnskabsår. Såfremt budgetoverslagene over de udgifter, der er meddelt i medfør af artikel 37, overstiger de bevillinger, der er opført på budgettet for det pågældende regnskabsår, er det nødvendigt at fastsætte en metode til ansættelse af de maksimumsbeløb, der vil kunne finansieres over de bevillinger, der er til rådighed for hver medlemsstat, ved at basere sig på den årlige tildeling som fastlagt i Kommissionens beslutning 1999/659/EF af 8. september 1999 om den vejledende fordeling mellem medlemsstaterne af bevillinger fra Den Europæiske Udviklings- og Garantifond for Landbruget til foranstaltninger til udvikling af landdistrikterne for perioden 2000-2006(5), ændret ved beslutning 2000/426/EF(6).

(7) Visse foranstaltninger til udvikling af landdistrikterne er flerårige, blandt andet de miljøvenlige landbrugsforanstaltninger. Af hensyn til en korrekt forvaltning og til kontrollen bør det præciseres, at modtageren hvert år skal indgive en ansøgning om udbetaling af støtte, undtagen hvis medlemsstaten har fastsat en anden procedure til at føre kontrol med, at støttebetingelserne bliver overholdt.

(8) For så vidt angår arealbaseret støtte og støtte, der ydes på grundlag af dyr, henviser artikel 48 i forordning (EF) nr. 1750/1999 til Kommissionens forordning (EØF) nr. 3887/92 af 23. december 1992 om gennemførelsesbestemmelser til det integrerede system for forvaltning og kontrol af visse EF-støtteordninger(7), senest ændret ved forordning (EF) nr. 2721/2000(8) hvori det i artikel 14 fastsættes, at landbrugeren i tilfælde af en uberettiget udbetaling har pligt til at tilbagebetale beløbene forhøjet med renter. Af konsekvenshensyn bør denne procedure gælde for alle de støtteforanstaltninger til udvikling af landdistrikterne, som finansieres gennem EUGFL, Garantisektionen.

(9) Artikel 55, stk. 4, i forordning (EF) nr. 1257/1999 præciserer, at direktiver med lister eller med ændringer af lister over ugunstigt stillede områder forbliver i kraft, medmindre de ændres yderligere i forbindelse med et program. Punkt 9 i bilaget til forordning (EF) nr. 1750/1999 præciserer, hvilke beskrivende oplysninger og hvilke hovedtræk ved støtteforanstaltningerne samt hvilke andre oplysninger, der skal angives for hver foranstaltning i programmeringsdokumentet. Ændringerne af de lister over ugunstigt stillede områder, som Rådet og Kommissionen har opstillet, samt listen over områder med miljørestriktioner bør angives under kategorien "andet".

(10) Forordning (EF) nr. 1750/1999 bør ændres i overensstemmelse med det ovenfor anførte.

(11) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Landbrugsstrukturerne og Udviklingen af Landdistrikterne -

UDSTEDT FØLGENDE FORORDNING:

Artikel 1

I forordning (EF) nr. 1750/1999 foretages følgende ændringer:

1) Artikel 5 affattes således: "Artikel 5

Betingelserne i artikel 8, stk. 1, i forordning (EF) nr. 1257/1999 skal være opfyldt på det tidspunkt, hvor den enkelte beslutning om at yde støtte træffes. Med hensyn til ansøgninger, der indgives senest den 31. december 2001 vedrørende de i stk. 5 nævnte etableringer, skal den i artikel 8, stk. 1, første led, i forordning (EF) nr. 1257/1999 omhandlede betingelse være opfyldt på etableringstidspunktet.

Hvad angår de faglige kvalifikationer, bedriftens økonomiske levedygtighed og mindstekravene med hensyn til miljø, hygiejne og dyrevelfærd kan der dog fastsættes en frist på højst tre år fra etableringen til opfyldelse af betingelserne, i det omfang det er nødvendigt med en tilpasningsperiode for at lette etableringen af den unge landbruger eller strukturtilpasningen af den pågældendes bedrift.

Den individuelle beslutning om at yde støtte for at lette unge landbrugeres etablering i medfør af artikel 8 i forordning (EF) nr. 1257/1999 skal træffes inden for en frist, der ikke overstiger 12 måneder efter det etableringstidspunkt, således som dette er defineret ved de i medlemsstaterne gældende bestemmelser.

Hvad angår etableringer, der har fundet sted inden 1. januar 2002, og for hvilke der i henhold til bestemmelserne i det af Kommissionen godkendte programmeringsdokument vil kunne ydes støtte inden for en frist, der overstiger 12 måneder efter etableringstidspunktet, kan medlemsstaterne træffe den individuelle beslutning om at yde støtten senest den 31. december 2002.

Hvad angår etableringer, der har fundet sted i 1999, 2000 eller 2001, og for hvilke der af budgetmæssige eller administrative årsager endnu ikke har kunnet ydes støtte, kan medlemsstaterne træffe den individuelle beslutning om at yde en sådan støtte senest den 31. december 2001 eller inden for en frist på maksimalt 12 måneder efter etableringstidspunktet."

2) I kapitel II, afdeling 5, indsættes som artikel 11a: "Artikel 11a

Den støtte, der er fastsat i artikel 16 i forordning (EF) nr. 1257/1999, kan ikke ydes til udligning af omkostninger og indkomsttab, som skyldes anvendelsen af de begrænsninger, der er baseret på Rådets direktiv 91/676/EØF(9)."

3) Artikel 39 affattes således: "Artikel 39

1. For hver medlemsstat finansieres de for et regnskabsår anmeldte udgifter højst op til de beløb, der er meddelt Kommissionen i henhold til artikel 37, stk. 1, litra b), og som er dækket af de bevillinger, der er opført på budgettet for det pågældende regnskabsår.

1a. Såfremt det samlede beløb for de overslag, der er fremsendt i henhold til artikel 37, stk. 1, litra b), overstiger det samlede beløb for de bevillinger, der er opført på budgettet for det pågældende regnskabsår, er det samlede maksimumsbeløb for de udgifter, der skal finansieres for hver medlemsstat, begrænset til det beløb, der fremkommer efter fordelingsnøglens anvendelse på den tilsvarende årlige bevilling som fastsat i Kommissionens beslutning 1999/659/EF(10).

Hvis der efter denne nedsættelse fortsat er disponible bevillinger, fordi visse medlemsstaters overslag ligger under den årlige tildeling, fordeles det overskydende beløb proportionalt med beløbene for nævnte årlige bevilling, samtidig med at det for hver enkelt medlemsstat sikres, at beløbet for det i første afsnit omhandlede overslag ikke overskrides. Kommissionen giver i måneden efter vedtagelsen af budgettet for det pågældende regnskabsår medlemsstaterne meddelelse om de således justerende overslag.

2. Hvis en medlemsstats faktiske udgifter for et regnskabsår overstiger de beløb, der er meddelt i henhold til artikel 37, stk. 1, litra b), eller de beløb, der er et resultat af anvendelsen af stk. 1a i nærværende artikel, tages der hensyn til de overskydende udgifter for det indeværende regnskabsår inden for de bevillinger, der er til rådighed, efter at de øvrige medlemsstater har fået refunderet deres udgifter, og i forhold til de konstaterede overskridelser.

3. Hvis en medlemsstats faktiske udgifter for et givet regnskabsår ligger under en tærskel på 75 % af de beløb, der er nævnt i stk. 1, nedsættes de udgifter, som kan anerkendes for det følgende regnskabsår, med en tredjedel af forskellen mellem denne tærskel eller de beløb, der er et resultat af anvendelsen af stk. 1a, hvis disse er mindre end denne tærskel, og de faktiske udgifter i det pågældende regnskabsår.

Der tages ikke hensyn til denne nedsættelse ved bestemmelsen af de faktiske udgifter i det regnskabsår, som følger efter det, hvori nedsættelsen fandt sted.

4. Stk. 3 gælder ikke for den første anmeldelse af udgifter under et programmeringsdokument for udvikling af landdistrikterne eller et enhedsprogrammeringsdokument for mål 2, for så vidt angår de foranstaltninger til udvikling af landdistrikterne, der finansieres af EUGFL, Garantisektionen."

4) I artikel 46 indsættes som stk. 5: "5. Hvis der er tale om en flerårig støtte, sker de betalinger, der finder sted efter betalingen i det første år for indgivelsen af ansøgningen, på grundlag af en årlig ansøgning om udbetaling af støtte, undtagen hvis medlemsstaten har fastsat en procedure, der gør det muligt at foretage en effektiv kontrol hvert år, jf. artikel 47, stk. 1, i denne forordning."

5) Artikel 48, stk. 1, affattes således: "1. Artikel 9, stk. 1, 2 og 3, i forordning (EØF) nr. 3887/92 finder anvendelse på støtte, der ydes på grundlag af areal, og artikel 10, stk. 2 til 5, og artikel 10b og artikel 10f i nævnte forordning finder anvendelse på støtte, der ydes på grundlag af dyr.

Desuden finder artikel 11, stk. 1a, i forordning (EØF) nr. 3887/92 anvendelse på disse former for støtte.

Er der foretaget uberettiget udbetaling, har den berørte individuelle begunstigede af en foranstaltning til udvikling af landdistrikterne pligt til at tilbagebetale disse beløb efter bestemmelserne i artikel 14 i forordning (EØF) nr. 3887/92."

6) I artikel 50, stk. 2, indsættes som sidste punktum: "Artikel 5, stk. 3, anvendes fra 1. januar 2002."

7) I punkt 9.3.V.B i bilaget indsættes som sidste led: "- ændringer i forhold til de lister over ugunstigt stillede områder, som er vedtaget eller ændret ved Rådets og Kommissionens direktiver, og listerne over områder med miljømæssige begrænsninger."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. september 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 80.

(2) EFT L 214 af 13.8.1999, s. 31.

(3) EFT L 93 af 3.4.2001, s. 28.

(4) EFT L 375 af 31.12.1991, s. 1.

(5) EFT L 259 af 6.10.1999, s. 27.

(6) EFT L 165 af 6.7.2000, s. 33.

(7) EFT L 391 af 31.12.1992, s. 36.

(8) EFT L 314 af 14.12.2000, s. 8.

(9) EFT L 375 af 31.12.1991, s. 1.

(10) EFT L 259 af 6.10.1999, s. 27."